text: Brand stopper flytrafik
  14 april 2011 kl. 14.06
  Flytrafikken i Billund Lufthavn blev kortvarigt afbrudt torsdag eftermiddag på grund af kvælende røg fra en fabriksbrand i Billund.
  Det kommunale beredskab fik alarmen klokken 13.15. En fabrikshal på Sundolitt A/S stod i flammer. Fabrikken producerer emballage og flamingo-plader.
  Branden udviklede en giftig røg, og beboerne i Billund blev opfordret til at holde sig inde og lukke døre og vinduer.
  Fabrikshallen nedbrændte trods en massiv indsats fra et stort antal brandmænd fra Billund og Grindsted.
  Sidst på eftermiddagen gik brandfolkene i gang med efterslukning.
  Branden er muligvis opstået, fordi en skæremaskine brændte sammen.
  